สั่งธนารักษ์สร้างอาคาร31ชั้นมูลค่า3.9พันล้าน
คลังสั่งเดินหน้าพัฒนาที่ราชพัสดุแปลง บบส. เดิม เพื่อก่อสร้างอาคารสำนักงานสำหรับส่วนราชการในสังกัด ชูแนวคิดสถาปัตยกรรมสีเขียว
26 มี.ค. 2555

คลังสั่งเดินหน้าพัฒนาที่ราชพัสดุแปลง บบส. เดิม เพื่อก่อสร้างอาคารสำนักงานสำหรับส่วนราชการในสังกัด ชูแนวคิดสถาปัตยกรรมสีเขียว
นายวิรุฬ เตชะไพบูลย์ รัฐมนตรีช่วยว่าการกระทรวงการคลัง เปิดเผยถึง การพัฒนาที่ราชพัสดุแปลง บรรษัทบริหารสินทรัพย์สถาบันการเงิน (บบส.) เดิม ว่ากระทรวงการคลังเตรียมใช้ที่ราชพัสดุแปลง บบส. เดิม พัฒนาพื้นที่ให้เกิดประโยชน์เพื่อใช้ก่อสร้างอาคารสำนักงานสำหรับส่วนราชการในสังกัดกระทรวงการคลัง โดยในเบื้องต้นกรมธนารักษ์จะได้นำเสนอคณะรัฐมนตรีเพื่อขอความเห็นชอบกรณีที่กระทรวงการคลังจะมอบหมายให้ ธพส. เป็นผู้ดำเนินการพัฒนาที่ราชพัสดุแปลงดังกล่าว เพื่อก่อสร้างอาคารสำนักงานสำหรับส่วนราชการในสังกัดกระทรวงการคลัง 
ขณะเดียวกัน ธพส. จะได้นำเสนอรูปแบบโครงการ แผนการดำเนินงาน และแผนการเงินและการลงทุนเสนอขอความเห็นชอบจากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ซึ่งเมื่อทาง สศช. ให้ความเห็นชอบแล้วจะได้เสนอต่อคณะกรรมการอำนวยการจัดระบบศูนย์ราชการ (กศร.) เพื่อพิจารณาให้ความเห็นชอบพร้อมทั้งเสนอ คณะรัฐมนตรี พิจารณาอีกครั้ง
นายวิรุฬ กล่าวต่อว่า โครงการพัฒนาที่ราชพัสดุแปลงหมายเลขทะเบียนที่ กท.2956 และ กท.0456 (แปลง บบส. เดิม) นั้น จะมีรูปแบบโครงการเป็นอาคารสำนักงานสูง 31 ชั้น มีพื้นที่ใช้สอยอาคารและพื้นที่ จอดรถรวมประมาณ 83,000 ตารางเมตร โดยอาคารเป็นแนวคิดสถาปัตยกรรมขียว (Green Architecture) ซึ่งถือเป็นอาคารที่มีแนวคิดในการออกแบบสถาปัตยกรรมแบบยั่งยืน คำนึงถึงสภาพแวดล้อมและระบบนิเวศ ให้ได้รับผลกระทบน้อยที่สุด มูลค่าโครงการประมาณ 3,900 ล้านบาท ใช้ระยะเวลาการก่อสร้างประมาณ 30 เดือน
ทั้งนี้จะให้ธพส. ซึ่งเป็นรัฐวิสาหกิจที่อยู่ภายใต้กำกับดูแลของกรมธนารักษ์ กระทรวงการคลัง เป็นผู้ดำเนินการนำเสนอรูปแบบโครงการ แผนการดำเนินงาน และแผนการเงินและการลงทุนต่อไป